# ***Odlomki, ki jih je ohranil Hugo Digne***

1Svetnik je zato govoril o tem v nepotrjenem Vodilu: Bratje in minister bratov naj pazijo, da se nikakor ne bodo vmešavali v te njegove stvari; [II,5]

2Preden je bilo Vodilo potrjeno, je svetnik dodal: In četudi bi jim očitali, da so hinavci, naj ne nehajo delati dobro. [II,15]

3Zato je pred potrditvijo imelo Vodilo takole zapisano: Ob drugih časih se po našem načinu življenja niso dolžni postiti, razen ob petkih. [III,12]

4Kakor je svetnik prej rekel v Vodilu: Ministri naj se spominjajo, da jim je zaupana skrb za duše bratov, o katerih bodo morali dajati račun pred Gospodom Jezusom Kristusom, če bi se kdo izgubil po njihovi krivdi ali zaradi njihovega slabega zgleda. [IV,6]

5Tako je svetnik rekel v izvirnem Vodilu: Vsi bratje, tako ministri kakor drugi, naj pazijo, da se zaradi greha ali slabega zgleda koga drugega ne bodo vznemirjali ali jezili; kajti hudobni duh jih hoče zaradi greha enega pokvariti mnogo; marveč kolikor le morejo, naj duhovno pomagajo tistemu, ki je grešil, kajti “ne potrebujejo zdravnika zdravi, ampak bolni” (Mr 2,17). [V,7-8]

6...po tisti Gospodovi besedi, ki jo je tudi sv. Frančišek govoril bratom: “Vladarji ljudstev gospodujejo nad njimi in velikaši izvršujejo nad njimi oblast; med vami pa naj ne bo tako” (Mt 20,25-26). [V,10]

7...tako je svetnik pred bulo opominjal brate v Vodilu: V duhu ljubezni naj radovoljno služijo drug drugemu in se drug drugemu pokoravajo (prim. Gal 5,13). To je resnična in varna pokorščina našega Gospoda Jezusa Kristusa. [V,14-15]

8Iz tega razloga je prej rekel v Vodilu: Če se bratje, najsi bodo kjerkoli, ne morejo duhovno držati našega življenja, naj prav to povedo svojemu ministru. Minister pa naj tako prizadevno poskrbi, kakor bi želel, da bi se storilo njemu samemu. [VI,1]

9...ali kakor se je glasilo po prvem Vodilu: V katerihkoli krajih so bratje. [VI,1]

10Zato je Vodilo imelo prej takole: V katerihkoli krajih živijo bratje pri drugih, naj ne bodo zakladničarji ali tajniki, niti naj nimajo častnih mest pri tistih, katerim služijo. Tudi naj ne sprejemajo kakega opravila, ki bi povzročalo pohujšanje ali bi škodovalo njihovi duši (prim. Mr 8,36). Ostanejo naj marveč manjši od vseh in podrejeni vsem, ki živijo v istih hišah.

11Zato je bilo prej rečeno v Vodilu: Bratje, ki znajo delati, naj delajo in opravljajo tisto obrt, ki jo znajo, če ni v nasprotju z zveličanjem duše. [VII,1-2]

12In malo nato: Vsakdo naj ostane v tisti obrti in službi, kjer je bil poklican (prim. 1 Kor 7,24) v skladu z ministrovo uredbo. [VII,6]

13Zato je takole določil pred bulo v Vodilu: Božji služabniki morajo vedno vztrajno moliti ali kaj dobrega delati. [VII,12]

14In pred bulo so v Vodilu bile tele besede: Bratje naj pazijo, da si ne bodo prilaščali nobenega kraja ali kake stvari in da ne bodo tega drugim odrekali. [VII,13]

15Svetnik je prej v Vodilu govoril:... In spet: Kjerkoli bratje živijo in v kateremkoli kraju se srečajo, se morajo duhovno in vljudno pogovarjati in se med seboj spoštovati “brez godrnjanja” (1 Pt 4,9). Varujejo naj se bratje, da se ne bodo kazali na zunaj žalostne in mrke hinavce; kažejo naj se marveč vesele v Gospodu, vedre, ljubeznive in spodobno prijazne. [VII,16]

16O denarju, ki ga najdejo, je govoril svetnik takole: Če bi našli denar, naj se zanj ne menimo bolj kakor za prah, ki ga teptamo z nogami. [VIII,6]

17Dopuščal pa je (Frančišek), da bratje za gobavce v veliki potrebi prosijo miloščino, vendar tako, da se zelo varujejo denarja. In čeprav so bratje ljubili pobožne kraje, kjer so bili gostje ali so prebivali, ni trpel, da bi za kako bivališče prosili denar ali ga pustili zbirati ali hodili s tistimi, ki ga zbirajo. 18In v prvem Vodilu je bilo zapisano: Kadar bi bilo potrebno, naj bratje gredo prosit miloščino. [IX,3]

19To je v izvirnem Vodilu takole obširno razložil: Kadar bi bilo potrebno, naj bratje gredo prosit miloščino. Tega naj se ne sramujejo, temveč naj se spominjajo, da je naš Gospod Jezus Kristus, Sin živega Boga vsemogočnega, “naredil svoj obraz ko kremen” (Iz 50,7) in ni bil osramočen. Bil je ubog in popotnik ter je živel od miloščine sam in njegovi učenci.

Kadar bi jih ljudje sramotili in jim ne bi hoteli dati, naj se zaradi tega zahvaljujejo Bogu, saj bodo zaradi sramotenja prejeli veliko čast pred sodnim stolom našega Gospoda Jezusa Kristusa. In vedo naj, da sramotenje ne zadene tistih, ki ga trpijo, temveč one, ki ga prizadevajo; in da je miloščina dediščina in pravica, ki gre ubogim in ki nam jo je pridobil naš Gospod Jezus Kristus. Bratje, ki se trudijo, ko jo nabirajo, bodo sami prejeli veliko plačilo, hkrati pa tiste, kateri jim miloščino dajejo, bogatili in jim pridobili plačilo. Kajti propadlo bo vse, kar ljudje zapustijo na svetu, samo za ljubezen in za miloščino, ki so jo dajali, bodo prejeli plačilo od Gospoda. [IX,3-9]

20Tako je svetnik v Vodilu prej govoril: Z vso zaupnostjo naj odkrivajo drug drugemu svoje potrebe, da bi mu našli in mu postregli s tem, kar je potrebno. [IX,10]

21...Pred bulo je svetnik v Vodilu takole opominjal: Bolnega brata pa prosim, naj se za vse zahvaljuje Stvarniku in naj želi biti takšen, kakršnega hoče Gospod, zdrav ali bolan. [X,3]

22In malo za tem: Prosim vse svoje brate, naj se v boleznih ne srdijo in ne vznemirjajo zoper Boga ali zoper brate; tudi naj ne zahtevajo z veliko zaskrbljenostjo zdravil in naj ne hrepenijo pretirano po tem, da bi rešili meso, ki bo kmalu umrlo in je sovražno duši. [X,4]

23Ni bilo dovoljeno, da bi kdo sramotilno rekel bratu “tepec” ali “norec”, saj to prepoveduje tudi prvo Vodilo, ki navaja te besede evangelija (prim. Mt 5,22). [XI,4]

24Nadalje uči evangelij, naj se ne prepiramo, naj ne zahtevamo nazaj in naj se hudobnežu ne ustavljamo; vse to je posebej izražalo Vodilo pred bulo; a sedaj vse to zajema v jedrnatih in splošnih besedah. [XI,1; XIV,4,6]

25Dva načina delovanja med neverniki je svetnik označil v prvem Vodilu in je rekel: Bratje lahko med njimi duhovno bivajo na dva načina. Prvi način je ta, da ne povzročajo prepirov in prerekanj, podvržejo naj se marveč zaradi Boga vsaki stvari (1 Pt 2,13) in priznajo, da so kristjani. Drugi način pa je ta: ko bodo videli, da je Bogu všeč, naj oznanjajo božjo besedo, da bi začeli verovati v Boga Očeta vsemogočnega in njegovega Sina in Svetega Duha, Stvarnika vsega, Odrešenika in Zveličarja vseh verujočih, in da bodo postali kristjani, potem ko se bodo dali krstiti; kajti zveličati se morejo samo tisti, ki se dajo krstiti in so resnični in duhovni kristjani; kajti “če se kdo ne prerodi iz vode in Svetega Duha, ne more stopiti v nebeško kraljestvo” (Jn 3,5). [XVI,5-7]

26In po nekaterih besedah je dostavil: Bratje naj se spominjajo, da so sebe in svoja telesa zaradi Boga dali in prepustili Gospodu Jezusu Kristusu. In iz ljubezni do njega morajo prenašati stiske, preganjanje in smrt, saj Gospod pravi: “Kdor bo svoje življenje izgubil zaradi mene, ga bo rešil” (Lk 9,24). “Pravim vam pa, svojim prijateljem, ne bojte se tistih, ki umorijo telo” (Lk 12,4). “Kadar vas preganjajo v enem mestu, bežite v drugo” (Mt 10,23). [XVI,10-11,17,14]

27...kakor je svetnik v Vodilu prej spodbujal, govoreč: Vsi bratje naj pridigajo z deli.

28Čudovito je svetnik hotel, da izkazujemo cerkvenim osebam spoštljivost: Vse klerike in vse redovnike imejmo za gospodarje v tem, kar se ne oddaljuje od našega reda; in spoštujmo v Gospodu njihovo duhovništvo in njihovo služenje.

29Spominjam se, kako je obenem z osvetljevanjem tega Vodila včasih za spodbudo in večjo povezavo z virom molil, naj Gospod blagoslavlja vse brate, ki učijo vsebino in duha tistega, kar je bilo zapisano v Vodilu, ali pa se tega sami učijo in to razmišljajo.[XXIV,1-2]